**KOREKTORJI / JEZIKOVNI UREDNIKI (AST 3) za danščino, hrvaščino, malteščino, nizozemščino, slovenščino in švedščino**

**Vaša poklicna pot. Naša Evropska unija.**

**Vaše jezikovno znanje. Naš način sodelovanja.**

Vas zanimajo jeziki? Ste spretni z besedami in brezhibno obvladate slovnico? Imate pravopis v malem prstu? Ste pozorni na podrobnosti? Si želite delati v večkulturnem okolju EU, ki si prizadeva za boljše življenje več kot 500 milijonov ljudi? Če ste na vsa ta vprašanja odgovorili pritrdilno, ste morda pripravljeni za delovno mesto korektorja / jezikovnega urednika pri Evropskem parlamentu v Luxembourgu.

Za delo korektorja / jezikovnega urednika sta potrebna natančnost in čut za odgovornost. Kot del ekipe boste vnašali zadnje pravopisne, slovnične in skladenjske izboljšave v najrazličnejša besedila, od zakonodajnih aktov in publikacij do spletnih strani. Lahko boste zadolženi tudi za preverjanje skladnosti prevodov ter spremljanje razvoja na jezikovnem področju. Za prijavo na delovno mesto morate odlično obvladati danščino, hrvaščino, malteščino, nizozemščino, slovenščino ali švedščino, poleg tega pa morate imeti tudi zadovoljivo znanje (B2) angleščine ali francoščine. Potrebujete z diplomo potrjeno posrednješolsko izobrazbo, ki ji sledijo vsaj tri leta delovnih izkušenj na zadevnem področju, ali s spričevalom potrjeno srednješolsko izobrazbo, ki omogoča nadaljevanje izobraževanja na posrednješolski ravni in ji sledi vsaj šest let delovnih izkušenj. Imeti morate državljanstvo države članice EU.

Institucije EU nudijo celovit plačni paket ter novozaposlenim zagotavljajo podporo in pomoč pri selitvi.

Če imate ustrezno izobrazbo in izkušnje ter ste močno motivirani za delo za EU, se prijavite na spletišču [**eu-careers.eu**](https://epso.europa.eu/home_sl) med **28. septembrom** in **7. novembrom 2017** (do 12. ure po bruseljskem času).

Zadevni natečaj: EPSO/AST/142/17.

EU Careers lahko spremljate na [Facebooku](https://www.facebook.com/EU.Careers.EPSO/), [Twitterju](https://twitter.com/eu_careers), [LinkedInu](https://www.linkedin.com/company/eu-careers) in [YouTubu](https://www.youtube.com/user/EUCareers).